बिहार : सीमांचल एक्सप्रेस से युवक का शव बरामद  
बिहार के कटिहार रेलवे स्टेशन पर शनिवार को सीमांचल एक्सप्रेस के एक सामान्य डिब्बे के शौचालय से पुलिस ने एक युवक का शव बरामद किया।
बिहार के कटिहार रेलवे स्टेशन पर शनिवार को सीमांचल एक्सप्रेस के एक सामान्य डिब्बे के शौचालय से पुलिस ने एक युवक का शव बरामद किया। पुलिस के अनुसार यात्रियों द्वारा दी गई सूचना के बाद 12488 सीमांचल एक्सप्रेस के साधारण डिब्बे के शौचालय से एक युवक का शव बरामद किया गया। युवक की उम्र करीब 30 वर्ष थी।  इस मामले के कारण करीब डेढ़ घंटे तक रेलगाड़ी कटिहार स्टेशन पर ही खड़ी रही। कटिहार राजकीय रेल पुलिस के थाना प्रभारी रामदेव पासवान ने बताया कि शव शौचालय में एक रस्सी से लटका हुआ था। उन्होंने कहा कि इस मामले की एक प्राथमिकी थाने में दर्ज कर ली गई है तथा शव पोस्टमार्टम के लिए भेज दिया गया है। उन्होंने कहा कि शव यहां कैसे पहुंचा यह जांच का विषय है। पुलिस पूरे मामले की छानबीन कर रही है।